’Kì tà chjàn maba‑la̱ jè inìma̱‑no.
Katakjiín‑no a̱ꞌta ꞌtse̱ Nainá,
ti̱ꞌkoa̱ katakjiín‑no a̱ꞌta tsa̱ꞌa̱n.
Ya̱ niꞌya‑la̱ Na̱ꞌìn‑na̱ tjín jchán i̱ꞌnde ñánda̱ ma níkjáyeé;
tsa mí‑la tsa ꞌén kixi̱ nga tjín i̱ꞌnde,
mí‑la tà chjàn ko̱xín‑no;
nga̱ kií jnchro xá tífì‑na nga tífìkindá‑no jngo i̱ꞌnde ra tsa̱jiòn.
Koni ꞌsín nga tífia nga tífìkindá‑no i̱ꞌnde,
ꞌkoa̱á ti̱ꞌsín kjíꞌi̱ india‑na,
mé‑ni nga íko̱‑no nga ya̱ ki̱tsa̱jna‑te ya̱ ñánda̱ nga kóti̱jna ra ꞌa̱n.
Ijyeé ꞌya‑nájiòn jè ndi̱yá ra fì ñánda̱ tífia ra ꞌa̱n.
ꞌKia̱á kitsò jè Tomás:
―Na̱ꞌìn,
mì kì ꞌya‑ji̱n ñánda̱ tjiꞌmì.
¿Kóꞌsín ko̱ma‑ni jcha̱‑ji̱n jè ndi̱yá?
ꞌKia̱á kitsò Jesús:
―ꞌA̱n‑ná jè ndi̱yá,
ꞌa̱n‑ná jè ra kjo̱hixi̱ ko̱ ꞌa̱n‑ná jè kjo̱binachon.
Ta̱jngoó a̱ꞌta tsa̱ꞌa̱n ma kijcho jiòn ñánda̱ tíjna jè Na̱ꞌìn‑na̱ ra Nainá.
Tsa ijye kijchaxkon‑nájiòn,
ti̱ꞌkoa̱á jcha̱xkoón‑te jè Na̱ꞌìn‑na̱;
ko̱ ijyeé ꞌyaxkon jiòn ꞌndi̱ ꞌndi̱,
nga̱ ijyeé i̱nchichitsíjen‑la.
ꞌKia̱á kitsò jè Felipe:
―Ta̱kón‑náji̱n Na̱ꞌìn‑li,
ko̱ ko̱jngoó takòn‑ji̱n.
Jesús kitsó‑la̱:
―Ji̱ Felipe,
kjotseé jchán tíjna̱ko̱‑najiòn,
ko̱,
¿a takó kjeé ꞌyaxkon‑nájiòn?
Jè ra ijye kijtsexkon‑na ra ꞌa̱n,
ti̱ꞌkoa̱á ijyeé bexkon‑te jè Na̱ꞌìn‑na̱.
¿Mé‑ni si‑ni:
“Ta̱kón‑náji̱n jè Na̱ꞌìn‑li”?
¿A mí makjiín‑li nga ta jngoó ma‑naji̱n jè Na̱ꞌìn‑na̱ ko̱ ra ꞌa̱n?
Jñà ꞌén ra ꞌa̱n bakó‑najiòn mì tsa ta ꞌa̱n biꞌtín‑la̱ ijo‑na̱.
Jè Na̱ꞌìn‑na̱ ra ya̱ tjíjngo‑ji̱n,
jè‑ní ra tísíhitjasòn jè xá‑la̱.
Katakjiín‑najiòn nga ta jngoó ma‑naji̱n jè Na̱ꞌìn‑na̱ ko̱ ra ꞌa̱n;
ko̱ tsa majìn,
ya̱ katakjiín‑no a̱ꞌta ꞌtse̱ xá ra tíꞌsiaa̱n.
Ngi ꞌén kixi̱í ra ko̱xin‑no,
jè ra makjiín‑la̱ a̱ꞌta tsa̱ꞌa̱n,
ꞌkoa̱á ti̱ꞌsín ꞌsi̱in koni ꞌsín tjín jñà kjoa̱ ra ꞌsiaa̱n;
skanda isa̱á tà ꞌñó tjín‑isa kjoa̱ ra ꞌsi̱in‑isa ra jè,
tà nga̱tjì‑la̱ ra ꞌa̱n,
ijyeé ya̱ tífia ñánda̱ nga tíjna jè Na̱ꞌìn‑na̱.
Ko̱ ngaꞌtsì ra a̱ꞌta tsa̱ꞌa̱n si̱jé‑ná jiòn,
ꞌkoa̱á ꞌsín sìhitjásòo̱n,
mé‑ni nga jeya kíjna‑ni jè Na̱ꞌín‑ná a̱ꞌta ꞌtse̱ Iꞌndí‑la̱.
Ngaꞌtsì ra si̱jé jiòn ra a̱ꞌta tsa̱ꞌa̱n sìhitjásòn‑ná.